Matie-aanval: Cheslin tuis ná operasie aan arm | Netwerk24
Deur Romantha Botha 08 Junie 2017 12:01
Cheslin Marsh Foto: Facebook
Cheslin Marsh, wat saam met sy mede-Matie-student, Hannah Cornelius (21), in Stellenbosch aangeval en ontvoer is, sterk goed tuis aan nadat hy Woensdag uit die hospitaal ontslaan is.
Merilyn Marsh, sy ma, sê hy is baie bly om tuis te wees nadat hy Maandag 'n operasie aan sy arm ondergaan het.
Marsh het ook kopbeserings in die aanval op Saterdag 27 Mei opgedoen nadat die aanvallers hom met bakstene gegooi en vir dood in Kraaifontein agtergelaat het.
Marsh en Cornelius is in die vroeë oggendure deur vier mans aangeval waar hulle in haar blou VW Citi Golf in Birdstraat, Stellenbosch, gesit en gesels het.
Marsh, 'n teologiestudent in sy eerste jaar aan die Universiteit Stellenbosch, kon kaalvoet en bebloed daarin slaag om na huise naby die plek waar hy aangerand is te gaan. Hy kon ondanks sy beserings inligting aan die polisie verskaf wat tot die inhegtenisneming van die vier verdagtes gelei het.
Cornelius se lyk is Saterdag omstreeks 08:30 op die Groenhof-plaas in Stellenbosch langs 'n kragkas gevind waar sy vermoedelik doodgebloei het. Sy is verskeie kere met 'n skroewedraaier gesteek en herhaaldelik verkrag.
Vier mans – Eben van Niekerk, Vernon Witbooi (32), Geraldo Parsons (26) en Nashwill Julies (28) – staan tereg op aanklagte van moord, poging tot moord, motordiefstal, roof met verswarende omstandighede, ontvoering en verkragting.